Maak Kersgeskenke minder - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Maak Kersgeskenke minder
Maak Kersgeskenke minder
Dit is al 'n cliché: jou kind speel soms lekkerder met die boks waarin die geskenk was as met die geskenk self. Elke Kersfees word ons (bevoorregte) kinders oorlaai met geskenke. Die nuutste selfoon, iPad, Kindle …of die een of ander foefie wat reeds maande voor Kersfees op TV geadverteer word. Daarsonder sal jou bloedjie immers ver afsteek by sy maats.
Die gevaar om jou kind met soveel geskenke te oorlaai, is dat jy selfsugtige kinders grootmaak. Só meen Mari Venter, 'n opvoedkundige sielkundige van Pretoria.
"Kinders verwag dikwels hulle moet sekere aardse besittings kry, anders kan hulle nie funksioneer nie." Sy het wenke vir ouers om hierdie Kersfees nie in die slaggat te trap nie.
Leer hom waardering. Jy kan jou kind se ingesteldheid self verander. Maak 'n punt daarvan om jou kind te leer om kleiner dinge te waardeer. Prys hom van jongs af oor, byvoorbeeld, 'n mooi prentjie of geskenkie wat hy by die kleuterskool vir jou gemaak het. Dit laat hom trots voel en leer hom nie net materiële dinge wat jy in winkels koop, is waardevol nie.
Moenie hom te veel bederf nie. Vra jouself eerder af hoekom jy die behoefte het om altyd vir jou kind die beste te koop. Het jy dalk swaargekry en nou probeer jy opmaak daarvoor?
Gee jou kind weekliks of maandeliks sakgeld. Hy ontwikkel dan 'n beter begrip vir die waarde van geld en leer dalk hoe onregverdig dit is om 'n duur geskenk te verwag. Laat hom Kersfees self geskenkies met sy sakgeld koop.
Gee jou kinders klein takies of verantwoordelikhede by die huis. Kinders kry 'n groter waardering vir tyd en opoffering as hulle leer om van hul tyd te gee. Hulle kan byvoorbeeld help om tafel te dek en af te dek, die skottelgoedwasser uit te pak of om die swembad skoon te maak.